**Queer as Folk** je američko-kanadska dramska TV-serija u produkciji Showtimea i Temple Street Productionsa, bazirana na istoimenoj britanskoj seriji scenariste Russell T. Daviesa. 

Seriju je režiralo više kandskih reditelja, poznatih po svom radu u nezavisnoj produkciji, između ostalih: Bruce McDonald, David Wellington, Kelly Makin, John Greyson, Jeremy Podeswa i Michael DeCarlo, kao i australijski reditelj Russell Mulcahy (*Highlander* ), koji je režirao pilot epizodu.

Glavni pisci bili su Ron Cowen i Daniel Lipman, koji su ujedno bili i izvršni producenti zajedno sa Tony Jonasom. U kasnijim serijalima radili su i drugi pisci, kao Michael MacLennan, Efrem Seeger, Brad Fraser, Del Shores, Shawn Postoff.

Sažetak
-------

Serija prati živote petorice gejeva u Pittsburghu, Pennsylvania: Brian, Justin, Michael, Emmett, Ted; lezbejskog para, Lindsay i Melanie i Michaelove majke, Debbie. Još jedan glavni lik, Michaelov dečko i kasnije venčani partner, Ben, dodat je u drugoj sezoni. Serija je snimana u Kanadi, sa scenama često snimljenim u gej kvartu Church and Wellesley u Torontu.

Naziv serije dolazi iz dijalektske poslovice u Severnoj Engleskoj, „there’s nought so queer as folk" u značenju „ništa nije tako čudno kao ljudi".

Serija je privukla ogromnu gledanost i u USA i u Kanadi. Gledanost u Kanadi je privukla toliko sponzora, koji su kupovali reklamno vreme u toku serije, da je do kraja 5. sezone emitovanje epizode trajalo sat vremena i deset minuta zajedno sa reklamama. Showtime emituje program bez reklama.

Serija je emitovana pet godina (od 2000. do 2005. u SAD i od 2001. do 2005. u Kanadi). Veruje se da je serija mogla da bude emitovana još godinu dana i većina glumaca i glumica je imalo ugovore na šest godina (mada postoje glasine da su ugovori posle prvog serijala promenjeni na pet godina). Međutim, Showtime je bio zabrinut zbog porasta cena produkcije usled jačanja kanadskog dolara. Neki glumci i glumice su, međutim, izjavili/e da Showtime nije želeo da bude prepoznat kao kanal koji emituje samo gej program i da je iz tog razloga prekinuo seriju. Pisci, Ron Cowen i Daniel Lipman su zvanično izjavili da više ne bi imali šta novo da kažu ako bi se nastavilo sa snimanjem. Randy Harrison (Justin) je izjavio da, ukoliko bi se snimao šesti serijal, on ne bi učestovao.

Showcase (Kanada), koja je dobijala veliki profit od reklama u toku serije, jeste razmatrala mogućnost snimanja šeste sezone, ali kako je Showtime finansirao veliki deo snimanja i posedovao deo prava na seriju, Showcase je odustala.

Američki kablovski LGBT kanal, Logo počeo je da reprizira seriju 2006. godine. Serija je emitovana (ili se emituje) u Nemačkoj, Velikoj Britaniji, Španiji, Sloveniji, Mađarskoj, Australiji, Grčkoj. Još uvek nije emitovana na srpskohrvatskom govornom području.

Kratak sadržaj
--------------

*Glavni članak: Spisak epizoda serije Queer as Folk*
U prvoj sceni srećemo četvoricu prijatelja u gej klubu, *Babylon*u, Michaela, Emmeta, Teda i Briana. Na polasku Brian ugleda Justina i odvodi ga kod sebe kući. Iste noći Lindsay dobija bebu, Gusa, čiji je biološki otac Brian. 

Jedna od centralnih tema je Michaelov i Brianov odnos. Oni su najbolji prijatelji od detinjstva i Michael je krišom zaljubljen u njega. Brian je svestan Michaelovih osećanja i na neki način koristi ovu situaciju. Pojava Justina, njegov coming out i razvoj odnosa sa Brianom utiču na promene u njihovom odnosu. Michael je u početku ljubomoran na Justina. S druge strane, Brian kasnije, takođe, pokazuje neprijateljstvo prema Michaelovim partnerima.

Odnos između Justina i Briana je velika tema u toku serije. Justin od samog početka želi da bude u vezi sa Brianom, koji ne želi vezu ni sa kim. Ipak, Justin je uporan u svom nastojanju. Njegova najveća podrška i najbolja prijateljica je Daphne, kojoj se poverava ne samo u vezi sa Brianom, već i sa problemima homofobije sa kojom se suočava kako u školi, tako i kod kuće. Njegovi roditelji loše reaguju na saznanje da je njihov sin gej i da ima vezu sa starijim muškarcem. Justin i Michael kasnije uspevaju da ostvare prijateljski odnos, kada Michael nađe svog partnera i kada počnu da sarađuju na stripu *Rage* o gej super-heroju, čiji je lik zasnovan na Brianu.

Partnerska veza, jedina lezbejska veza u seriji, između Lindsay i Marcus spolja izgleda kao uspešna i srećna, ali je prilično burna sa dosta uspona i padova. Tokom serije njih dve prolaze kroz dva raskida, ali na kraju serije ipak ostaju zajedno i odlučuju da se presele u Toronto, kako bi svoju porodicu sa dvoje dece zaštitile od homofobije američke vlade. Pored Gusa, koji se rađa u prvoj epizodi, njih dve kasnije dobijaju i čerku, Jennie Rebeccu, koju rađa Melanie, a čiji je biološki otac Michael. 

Ted, koji je u početku serije prikazan kao pomalo dosadan lik sa svojim običnim poslom računovođe, krišom je zaljubljen u Michaela. Ovo se saznaje kada Emmett i Michael rešavaju da raščiste njegov stan dok je on u komi zbog overdoziranja. Tedov najbolji prijatelj je Emmett, sa kojim kasnije ima kraću vezu, koja se završava nakon ponovnog upadanja u probleme sa drogom.
Emmett, lik koji u toku serije promeni više poslova, od prodavca, preko konobara do porno zvezde i TV komentatora, u toku serije ima nekoliko ljubavnih odnosa. Najpre, sa dosta starijim milionerom, koji umire od infarkta i ostavlja mu veliki novac, koga se Emmett odriče. Kasnije pokušava da izgradi odnosa sa Tedom, da bi pri kraju serije imao vezu sa igračem američkog fudbala, sa kojim veza takođe ne uspeva. Na samom kraju serije Emmett sreće kapitena plivačkog tima iz svoje srednje škole u koga je bio zaljubljen i sa kojim, prema nagoveštajima, konačno ostvaruje vezu. 

Michael od druge sezone je u vezi sa Benom, univerzitetskim profesorom, koji je HIV pozitivan i sa kojim sklapa brak u Kanadi. Njih dvojica usvajaju sina, Huntera.

Tokom četvrte i pete sezone, serija počinje da se bavi ozbiljnijim političkim pitanjima, kao što su istopolni brak i istopolno roditeljstvo. Pretnja njihovim odnosima je predlog zakona pod nazivom *Proposition 14*, koji je inspirisan realnim pretnjama za istopolne porodice u tom periodu u SAD. Ovaj predlog zakona bi zabranio istopolne brakove, kao i roditeljstvo istopolnih parova, što bi se odrazilo i na druge aspekte života glavnih likova. Skoro svi likovi su angažovani u kampanji protiv ovog predloga.
Dramatični uzelet serija doživljava pred kraj poslednje sezone kada eksplodira podmetnuta bomba u Babylonu, ubivši četvoro ljudi (uključujući i sporedne likove) i rani 67 osoba, među kojima je i Michael. Taj događaj bitno utiče na likove serije. Brian prestravljen idejom da je trajno izgubio Justina, konačno izjavljuje ljubav i pita ga da se venčaju. Michael i Brian, koji su imali dosta nesuglasica, konačno izglađuju svoj odnos. Melanie i Lindsay, koje su raskinule ponovo su u vezi i odlučuju da se napuste SAD, kako bi odgajale svoju decu gde neće biti žrtve diskriminacije i uvreda i gde neće strahovati za svoje živote.

Serija se zaokružuje u poslednjoj sceni, koja se dešava ponovo u Babylonu. Brian i Michael igraju uz pesmu Heather Small, *Proud*, koja se čuje i u jednoj od ključnih scena u pilot epizodi. Michaelova naracija (kojom počinje serija) daje poruku nade i optimizma: 

*"So the "thumpa thumpa" continues. It always will. No matter what happens. No matter who's president. As our lady of Disco, the divine Miss Gloria Gaynor has always sung to us: We will survive."*

Likovi
------

*Glavni članak: Likovi serije Queer as Folk*
### Glavni likovi

| Naziv lika | Glumac/ica | UK parnjak: Lik (glumac/ica) | Kratki opis |
| --- | --- | --- | --- |
| Brian Kinney | Gale Harold | Stuart Alan Jones (Aidan Gillen) | 
*Glavni članak: Brian Kinney*
Zgodan, muževan,uspešan na poslu, živi u raskošnom stanu i vodi glamurozan i samodovoljan život. Brian je seksualno promiskuitetan, narcisoidan, arogantan, amoralan i emocionalno odsutan i u potpunosti odbacuje heteronormativne društvene norme. Smatra da nije deo LGBT zajednice, ali je uvek spreman da joj priskoči u pomoć. S druge strane, prezire sve što je deo heteroseksualne zajednice i o straight ljudima misli da "postoje dve grupe straight ljudi, oni koji te mrze u lice i oni koji te mrze iza leđa." |
| Michael Novotny | Hal Sparks | Vince Tyler (Craig Kelly) | 
*Glavni članak: Michael Novotny*
Brianov najbolji prijatelj iz detinjstva, dečko iz susedstva, u potrazi za pravom vezom i mirnim, porodičnim životom, koji konačno ostavruje sa Benom. vlasnik je prodavnice stripova i autor je stripa *Rage* sa gej junakom. |
| Justin Taylor | Randy Harrison | Nathan Maloney (Charlie Hunnam) | 
*Glavni članak: Justin Tyler*
Justin je mlad, ali odlučan i snažan lik. On tek počinje da se uključuje u LGBT zajednicu i serija prati njegovo sazrevanje, kao i probleme outovanja (u početku serije) u konzervativnoj školi i konzervativnoj porodici. Justin je bio žrtva homofobičnog napada, koji na njega ostavlja velike posledice. |
| Emmett Honeycutt | Peter Paige | Alexander Perry (Antony Cotton) | 
*Glavni članak: Emmett Honeycutt*
Poreklom iz malog konzervativnog mesta na jugu, Emmett je izgradio snažnu ličnost koja može uspešno da se nosi sa izazovima koje društvo postavlja pred gej muškarcem koji ne krije svoju seksualnost.  |
| Ted Schmidt | Scott Lowell | Phil Delaney (Jason Merrells) | 
*Glavni članak: Ted Schmidt*
Računovoča sa nedostatkom samopouzdanja, koji ima problema da pronađe partnera u zajednici opsednutoj lepotom i mladošću. Ted je introvertniji od drugih, pa se može činiti da je duboko ukorenjen u svoju rutinu, ali je on jedan od likova koji prolaze kroz najveću trasformaciju u seriji. |
| Lindsay Peterson | Thea Gill | Romey Sullivan (Esther Hall) | 
*Glavni članak: Lindsay Peterson*
Najbolja Brianova prijateljica i Melaniena partnera, poreklom iz WASP-ovske porodice, čiji roditelji i dalje ne mogu da prihvate njenu lezbejsku zajednicu. Majka je dvoje dece sa Melanie.  |
| Melanie Marcus | Michelle Clunie | Lisa Levene (Saira Todd) | 
*Glavni članak: Melanie Marcus*
Melanie je Lindsayina partnerka i majka dvoje dece. Ambiciozna, borbena, uspešna advokatkinja, veoma predana svom poslu i odana svojim prijateljima. |
| Ben Bruckner | Robert Gant | *ne postoji* | 
*Glavni članak: Ben Bruckner*
Ben je univerzitetski profesor i Michaelov partner, a kasnije i suprug sa kojim usvoji sina, Huntera. Ben je intelektualan, stabilan, pažljiv i posvećen. Ben je HIV pozitivan, što u početku stvara probleme u njegovoj vezi sa Michaelom. |
| Debbie Novotny | Sharon Gless | Hazel Tyler (Denise Black) | 
*Glavni članak: Debbie Novotny*
Bučna, kemp, borbena, brbljiva, veoma zaštitnički raspoložena i brižna majka Michaela Novotnya. Aktivna je članica PFLAG-a i učesnica u dešavanjima u LGBT zajednici. Ona tretira sve momke u seriji kao svoju decu i jedna je od retkih koji vide istinitu prirodu iza Brianove razmetljivosti. |

### Sporedni likovi

* **Vic Grassi** (Jack Wetherall) – gej brat Debbie i Michaelov ujak, koji je HIV pozitivan. Izlazi u prvi plan kada je protiv njega podignuta optužnica za opsceno ponašanje u javnosti, koja mu je „smeštena" od strane homofobičnog policajca. U dosta kasnijim epizodama nalazi partnera, sa kojim počinje da živi, polako istiskajući svoju sestru iz svog života, zbog čega izbije velika svađa, nakon koje Vic umire.

* **Dr. David Cameron** (Chris Potter) – kiropraktičar i Michaelov momak u prvom serijalu. Bio je ranije oženjen i ima sina. Veoma je ljubomoran na odnos između Michaela i Briana, pa u jednom trenutku zabranjuje Michaelu da se dalje viđa sa Brianom. Na kraju serijala odlazi u Seattle zajedno sa Michaelom, da bi bio sa svojim sinom. U prvoj epizodi druge sezone, Michael se vraća u Pittsburgh bez Davida, da bi uskoro priznao da su raskinuli, najviše iz razloga što Michael više nije mogao da podnese Davidovu potrebu da kontroliše stvari.
* **Blake Wyzecki** (Dean Armstrong) – momak koji nekoliko puta u toku serije stupa u vezu sa Tedom. Pri prvom pokušaju, Ted pada u komu zbog overdoziranja. Kasnije Blake i dalje ima problema sa drogom, ali u četvrtom serijalu se pokazuje da se konačno skinuo i da radi kao savetnik za odvikavanje od narkomanije. Ted i on komačno ostvaruju vezu u poslednjem serijalu.
* **Jennifer Taylor** (Sherry Miller) – Justinova majka, koja se u prvom serijalu bori sa sopstvenim prihvatanjem Justinove seksualnosti, da bi kasnije pružala podršku Justinu, za razliku od njegovog oca, sa kojim se ona u međuvremenu razvela.
* **James Montogomery - Hunter** (Harris Allan) – usvojeni sin Bena i Michaela. Majka ga je naterala na prostituciju, zbog čega je zaražen HIV-om. Ben i Michael ga pokupljaju s ulice i uvode u svoj život. Boreći se sa svojom bolešću i sa odnosom drugih prema njemu (u školi se pročuje da je HIV pozitivan, kada to saznaju roditelji njegove devojke), Hunter najveću podršku dobija od svoje nove porodice Novotny-Bruckner.
* **Daphne Chanders** (Makyla Smith) – Justiova najbolja drugarica, koja mu je u prvim epizodama, dok se on još uvek bori za Brianovu pažnju i sa svojim coming outom, jedina podrška uz Debbie.
* **Drew Boyd** (Matt Battaglia) – poznati ragbista, koji sreće Emmetta na partiju (na kome Emmett radi catering) u čast svoje veridbe sa tadašnjom devojom. Iako se pokazuje kao homofobičan lik, uskoro počinje da održava tajnu seksualnu vezu sa Emmettom. Kada se konačno outuje biva izbačen iz tima. Emmett i Drew nastavljaju svoju vezu kada Drewa vrate u tim. Emmett konačno raskida sa Drewom kada ga uhvati sa drugim muškarcem. Međutim, umesto da bude ljut i ljubomoran, Emmett oprašta Drewu, jer, s obzirom na to da je skoro outovan, mora da istraži gej svet.

Kulturni uticaj i kritike
-------------------------

Američka verzija *Queer as Folk* je brzo postala jedna od najgledanijih serija na Showtimeu. Iako je originalno namenjena muškoj gej populaciji, veliki deo njene publike su činile heteroseksualne žene.

Pionirske scene kojima obiluje serija, a koje počinju još od prve epizode, sadrže simuliran eksplicitan seks između muškaraca i kao prve su takve scene na televiziji. Uprkos otvorenom prikazivanju neobaveznog seksa i upotrebe droga, očekivani napadi konzervativne publike nikada se nisu desili.

U početku većina glumaca nije govorilo o svojim seksualnim orijentacijama u privatnom životu, jer nisu želeli da to na bilo koji način utiče na seriju. Od tada Randy Harrison, Peter Paige, Robert Gant i Jack Wetherall su se javno deklarisali kao gejevi, dok su ostali izjavili da su straight ili su izbegli javnu diskusiju o tome. 

Kontroverzne teme koje se obrađuju u seriji uključuju između ostalog: coming out, istopolni brak, upotreba droga, usvajanje dece od strane LGBT osoba, veštačka oplodnja, nasilje protiv LGBT osoba, siguran seks, HIV, maloletnička prostitucija, ex-gay, katolički sveštenici koji praktikuju gej seks, diskriminacija na radnom mestu zbog seksualne orijentacije, internet porno industrija, kao i „bug chasing (HIV negativne osobe koje pokušadaju da se zaraze HIV-om).

Iz razloga što je ovo prva televizijska emisija ovakve vrste mnogi su smatrali da ima izvesnu društvenu odgovornost. Ovo je uglavno mi razlog zbog koga se najviše kritika o seriji čulo iz samih gej i lezbejskih krugova. 

Kao i u slučaju sa originalnom britanskom serijom i ovde su se čula mnoge kritike na račun nerealnog prikazivanja gej veza i gej života. Producenti su od početka naglašavali i preko medija, ali i u pisanoj izjavi koja se emitovala posle svake epizode, da njihova namera nije bila da prikažu gej zajednicu i da nisu pokušali da naprave bilo kakvu reprezentaciju ili generalizaciju. Bez obzira na to u LGBT štampi mogao se pročitati stav da će serija, bez obzira na to kakve su bile namere, ostaviti utiske (i imati posledice) na gledaoce. Mnogi su kritikovali preterano fokusiranje na seks, kao i na gotovo u potpunosti belu glumačku ekipu. Kao odgovor na ovakve kritke, javljali su se i stavovi da je većina heteroseksualnih serija takođe bez dovoljne rasne raznovrsnosti, kao i da ima jak akcenat stavljen na seks. Mnogi su seriju hvalili, bez obzira na mane, kao doprinos povećanju vidljivosti LGBT populacije u široj javnosti.

Snimanje i produkcija
---------------------

*Queer as Folk* su producirali CowLip Ppoduction, Tony Jonas Productions, Temple Street Productions u saradnji sa Channel Four Television Corporation (koji je suvlasnik originalne UK serije) i Showcase-a. Warner Bros. Television drži prava za internacionalnu distribuciju serije van SAD i Kanade.

Originalnu temu za seriju, *Spunk* je napisala i izvela grupa *Greek Buck* i ona je korišćena u prve tri sezone. Kada je uvodna špica serije promenjena za četvrtu i petu sezonu, promenjena je i tema, pa je korišćena pesma *Cue The Pulse To Begin*, grupe *Burnside Project*. Međutim, i dalje je korišćeno odbrojavanje iz pesme *Spunk* u špici pre početka druge pesme.

Svih pet sezona su snimljene za HDTV, ali su samo četvrta i peta tako emitovane i u SAD i u Kanadi. Držeći korak sa tehnologijom, peta sezona je jedna od prvih serija koje su snimane relativno novim procesom video digitalizacije.

Tokom svih pet sezona serija je snimana uglavnom u Dufferin Gate Studios, pored Toronta. Mnoge scene koje se odigravaju u Babylonu, Woody's ili Liberty Dineru snimljene su u Graystone Studios u Mississauga, gradu pored Toronta. Ove scene za četvrtu i petu sezonu su snimane u Dufferin Gate Studios, B Studio u Mississauga.

Poslednja epizoda serije originalno sadrži scene koje su izbačene iz emitovanja, kako bi se vreme emitovanja uklopilo u programsku šemu. Ove scene su uključene u DVD izdanje.

Nagrade
-------

2001

* GLAAD Media Awards *nominacija za* Outstanding Drama Series (**dodeljena nagrada**)
* Third Prize *nominacija za* Effects Titles Ident's PSA's (**dodeljena nagrada**)
* Golden Reel Awards *nominacija za* Best Sound Editing - Television Episodic - Music
* Artios *nominacija za* Best Casting for TV, Dramatic Pilot

2002

* GLAAD Media Awards *nominacija za* Outstanding Drama Series
* DGC Craft Award *nominacija za* Outstanding Achievement in Direction
* DGC Team Award *nominacija za* Outstanding Achievement in a Television Series - Drama

2003

* GLAAD Media Awards *nominacija za* Outstanding Drama Series
* ACTRA Toronto Awards *nominacija za* Outstanding Performance - Female (Thea Gill)
* DGC Craft Award *nominacija za* Outstanding Achievement in Sound Editing - Short Form (**dodeljena nagrada**)
* DGC Craft Award *nominacija za* Outstanding Achievement in Direction - Television Series
* DGC Craft Award *nominacija za* Outstanding Achievement in Picture Editing - Short Form
* DGC Craft Award *nominacija za* Outstanding Achievement in Production Design - Short Form
* DGC Team Award *nominacija za* Outstanding Achievement in a Television Series - Drama (**dodeljena nagrada**)

2004

* GLAAD Media Awards *nominacija za* Outstanding Drama Series
* DGC Craft Award *nominacija za* Outstanding Achievement in Picture Editing - Television Series
* DGC Craft Award *nominacija za* Outstanding Achievement in Production Design - Television Series
* Golden Reel Award *nominacija za* Best Sound Editing in Television Episodic: Music

2005

* GLAAD Media Awards *nominacija za* Outstanding Drama Series
* DGC Craft Award *nominacija za* Outstanding Achievement in Picture Editing - Television Series
* DGC Craft Award *nominacija za* Outstanding Achievement in Production Design - Television Series
* DGC Team Award *nominacija za* Outstanding Team Achievement in a Television Series - Drama
* Prism Award *nominacija za* TV Drama Series Multi-Episode Storyline (**dodeljena nagrada**) podeljena sa serijom Lost
* Prism Award *nominacija za* Performance in a Drama Series Storyline (Scott Lowell)
* BMI Cable Award Ray Ketchem *nominacija za* Television Music Award (**dodeljena nagrada**)

DVD izdanja
-----------

| Sezona | Datum izdavanja u SAD | Detalji |
| --- | --- | --- |
| Kompletna prva sezona | 8. januar, 2002 | 22 epizode na 6 diskova
**Dodaci na DVD-u*** Uvod u scene - Hal Sparks
* Scene sa snimanja
* "Meet The Folk" - biografije, intervjui i profili likova
* Pregled druge sezone
* Galerija slika
* Indeks epizoda sa pregledom i sažetkom
* Oko 3 sata materijala sa komentarima
* DVD ROM weblink
 |
| Kompletna druga sezona | 25. februar, 2003 | 20 epizoda na 6 diskova
**Dodaci na DVD-u:*** "Folks on the Road: A Backstage Pass"
* "A Day in the Life of Queer as Folk"
* "What Is It About Babylon?"
* "Wrap Party Reel"
* "The Unexpurgated Lady in Pearls"
* "Rage Gay Crusader: The Comic Book"
* "The Making of Rage Gay Crusader"
* "2002 Queer as Folk Summer Pride Tour"
* "The Folks"
* TV spotovi
* Animirana galerija slika
* Pregled treće sezone
* Pregled *Queer Duck*
 |
| Kompletna treća sezona | 24. februar, 2004 | 14 epizoda na 5 diskova
**Dodaci na DVD-u:*** Komentari ekipe i glumaca za tri epizode
* "Behind the Camera: The Director's with the cast and crew"
* "Hot Summer Days"
* "Wrap Party Reel"
* "Enter Babylon: Los Angeles"
* Spot za pesmu "Some Lovin'" - Murk vs. Kristine W
* Citati, beleške i "Folks"
* Animirana galerija slika
* Pregled četvrte sezone
* Spotovi i trejleri
 |
| Kompletna četvrta sezona | 5. april, 2005 | 14 epizoda na 5 diskova
**Dodaci na DVD-u:*** "Behind the Babylon Tour/ Los Angeles"
* "The Wardrobe Closet"
* Scene sa snimanja "Say Uncle"
* Trejler za "Say Uncle"
* Pregled filma "The Unseen"
* Galerija slika
* Biografije
* Pregledi
 |
| Kompletna peta sezona | 30. maj, 2006 | 13 epizoda na 5 diskova
+ QaF Special: Saying Goodbye
**Dodaci na DVD-u:*** Spot za "Shine", Cyndi Lauper
* Rosie O'Donnell foto montaža
* "Season finale wrap party reel"
* Dodatne scene za poslednju epizodu
* Patrick Antosh fashion extra
* A special message from The Trevor Project and Queer as Folk
* SHO Original
* Pregled serije *Noah's Arc* sa televizije LOGO Network
 |
| Kompletna serija | 20. novembar, 2007 | 79 epizoda na 28 diskova
**Dodaci na DVD-u:*** Bonus disk
 |

Soundtrack
----------

*Glavni članak: Queer as Folk (soundtrack)*

Veze
----

* Queer as Folk (UK)
* The L Word

Eksterni linkovi
----------------

* Stranica serije na kanalu LOGO-a
* Libery Avenue Arhivirano 2007-02-06 na Wayback Machine-u – sajt obožavalaca i obožavateljki serije
* Queer as Folk bei ProSieben

| * p
* r
* u
*Queer as Folk* (SAD/Kanada) |
| --- |
| Glavni likovi | 
* Ben Bruckner
* Emmett Honeycutt
* Brian Kinney
* Melanie Marcus
* Michael Novotny
* Debbie Novotny
* Lindsay Peterson
* Ted Schmidt
* Justin Taylor

 |
| Sporedni likovi | 
* Drew Boyd
* Dr. David Cameron
* Daphne Chanders
* Vic Grassi **·** Carl Horvath
* James "Hunter" Montgomery
* Jim Stockwell
* Jennifer Taylor
* Blake Wyzecki

 |
| Kreatori | 
* Ron Cowen
* Daniel Lipman

 |
| Produkcija | 
* Lista epizoda
* Soundtrack

 |